見雲頂山
作者：呂陶
朝代：宋

paragraphs: 朝見雲頂明，暮見雲頂暗。
陰見雲頂濃，晴見雲頂淡。
雲頂乃一物，百態異舒慘。
朝暮不相失，陰晴可先探。
于吾如有緣，靜景供遠瞰。
搜求入風騷，刻琢費鉛槧。
一語小如意，讀之惟自頷。
深惟出處途，兩得亦誰敢。
雲霄有達士，豐禄侈飲啗。
終身落世網，塵垢漬衡紞。
雖逢物境勝，何暇縱遊覽。
丘壑有幽人，俗繩不可纜。
茂林適情性，清泉滌肝膽。
野飯止一盂，往往乏藜糝。
予生安拙計，萬事恥浮濫。
宦遊若不樂，進退殊壈坎。
廩俸纔數斛，憂責如舍擔。
飽食坐看山，閒心復何憾。